**POROČILO BERLIN (2. semester 2021)**

**Kako ste bili zadovoljni z izmenjavo in zakaj?**

Nad izmenjavo sem povsem navdušena, imela sem se zelo lepo. Spoznala sem čudovite ljudi iz celega sveta, imela priložnost živeti sama v tujem mestu, v katerega sem se zaljubila, spoznati nekoliko drugačen sistem, se naučila veliko o svetu in predvsem o sebi …
Skratka, ničesar ne obžalujem in ničesar ne bi spremenila in, če bi lahko, bi še stokrat ponovila ☺

**Ste imeli redna predavanja v angleščini?**

Ja, jaz sem imela vsa predavanja v angleščini (na izbiro imaš okoli 10–15 angleških predmetov). Če govoriš nemško, pa imaš še večji nabor predmetov.

**Kako bi ocenili kakovost študija?**

Kakovostno, vendar je to mogoče edina stvar, nad katero nisem čisto navdušena. Opisala bom kako je bilo videti sedaj v času korone, vendar mislim, da je ravno to bil problem in da bi bilo sicer videti dosti drugače.
Veliko predmetov ima zelo zanimivo vsebino, a je nekateri profesorji ne predstavijo na preveč zanimiv način. Veliko več moraš delati sam v primerjavi s FSD in manj je interaktivnih vsebin, kar meni osebno ne ustreza najbolj, saj nimam najboljše samodiscipline in si težko organiziram sama čas za študij, a če ti to ustreza, potem toliko bolje. Je pa definitivno to dobra lekcija, ki bi jo itak moral usvojiti kot študent, tako da je mogoče že prav, da je tako, hehe. Predavanja imaš pri večini predmetov vsak drugi teden, vmes pa moraš brati kakšne članke / pisati refleksije in podobno … Nekateri predmeti, npr. International social work, pa sploh nima predavanj, ampak si moral vsak teden obnoviti določen članek in na koncu so bile vse te obnove ocenjene ter tvorile tvojo zaključno oceno predmeta (namesto izpita). Noben izpit ni bil videti tako, kot smo jih mi vajeni, ampak si pri vsakem predmetu lahko sam izbral, ali želiš imeti predstavitev ali napisati zaključni esej. To ti prihrani veliko učenja in stresa, saj si lahko predstavitve lepo razporediš v daljšem obdobju in potem ne občutiš izpitnega obdobja, kakor smo ga tu vajeni. Kar se izpitov tiče, je lažje in z ocenjevanjem niso zelo strogi. Mislim, da nihče ni imel težave narediti česa. Najbolj dinamični, interaktivni, zabavni predmeti so meni osebno bili: Nemščina, Methods of Social work practice in Cultural, Aesthetic and Media Social work. Ostali pa, kot sem rekla, veliko bereš sam, pišeš ali imaš običajna predavanja, ko profesor razlaga, ti pa poslušaš.
Pa še to, njihovi predmeti so bolj usmerjeni na politiko, njihovi študenti so bolj aktivistično naravnani, več se posvečajo SD na makro kakor mikro ravni, tako da še posebej priporočam ASH Berlin tistim, ki jih to bolj zanima.

**Kakšni so bili profesorji?**

Vsi zelo prijazni, razumevajoči … Najbolj bi pohvalila profesorico nemščine Beate in profesorico Uto W., ki uči Methods of social work practice. Tudi zaposlene v international office, Franziska in Marion, si zaslužita pohvale.

**Kakšni so življenjski stroški? Koliko je treba imeti za namestitev?**

Življenjski stroški zelo primerljivi s Slovenijo. Jaz sem bila presenečena nad tem, saj sem pričakovala, da je Berlin dražji, kot je.
Jaz sem živela v študentskem domu in plačevala 320 € za zelo veliko sobo s svojo kopalnico in kuhinjo, nekateri so imeli nekoliko manjšo sobo, ki je bila tudi cenejša.

**Je ustanova velika?**

Nisem je videla.

**Sprejme veliko tujih študentov? Kakšne so možnosti za druženje z domačimi in tujimi** **študenti?**

Ja. Približno polovico nas je bilo od drugod, ostala polovica pa Nemcev, vendar se s sošolci nisem dosti povezala, saj smo se videli le prek zooma in si preredko vzeli čas, da bi se dobili v živo. Družila sem se s tujimi študenti, ki so živeli v enakem študentskem domu kakor jaz. Ni mi uspelo spoznati veliko Berlinčanov, pa vendarle so vsi po mojih izkušnjah zelo odprti za druženje – tako mednarodni kakor domači študenti.

**Kakšno je mesto?**

Berlin je zakon. Zelo živahno, multikulturno in ogromno mesto z veliko kulture in zgodovine, odprtimi in družabnimi ljudmi, z odlično urejenim javnim prevozom, ogromno stvarmi za početi, videti, doživeti … V 6 mesecih verjetno nisem videla niti polovice mesta, saj je tako ogromno. Res imaš dosti za početi (tudi v času korone!), ne more ti biti dolgčas. O nočnem življenju ne rabim niti izgubljati besed verjetno, saj Berlin slovi po njem. Za kakšna bolj specifična priporočila ali moje najljubše kotičke mesta pa me lahko tudi posebej kontaktiraš.

**Obšolske dejavnosti?**

Teh ni bilo, morda kaj več ponujajo v »normalnih« časih. Je pa v Berlinu neskončno možnosti za različne dejavnosti, tako da mislim, da s tem ne bi smelo biti problemov.

**Kaj priporočate študentom, ki se odpravljajo na študij tja?**

1. Naj korona ne bo razlog, da se odločiš ne iti!!
2. Berlin je mesto, kjer vsak lahko najde kaj zase in spozna veliko ljudi.
3. Priporočam življenje v študentskem domu, raje kakor zasebno stanovanje.
4. Zavedaj se, da je velika možnost, da boš moral vmes spremeniti študijski sporazum in mogoče ne boš mogel obiskovati vseh predmetov, ki si si jih najprej želel, ker se bodo nekatera predavanja prekrivala, a nič hudega, saj je še vedno veliko izbire.
5. Udeleži se vseh webinarjev, ki jih pripravi njihova univerza in international office pred začetkom semestra, vmes in na koncu, saj te res dobro opremijo z vsemi potrebnimi informacijami
6. Bodi odprt, upaj si čim večkrat iti iz »comfort zone-a«
7. Pojdi na izmenjavo!!! Ne bo ti žal ☺

Za več informacij me kontaktiraj na: nika.sergas@gmail.com ☺